﻿ O ABORDARE ETNOGRAFICĂ A EXPERIENŢEI COPILĂRIEI ÎN BUCUREŞTIUL CONTEMPORAN1 DUMITRU-ALIN SAVU cest articol abordează experienţa copilăriei în cadrul unui grup aparte de copii din mediul urban, şi anume copii din ABucureşti care participă la activităţi extracurriculare. Prima parte a articolului face o incursiune prin literatura de specialitate cu referire la trei teme centrale textului: cum definim şi înţelegem copiii şi copilăria ca obiect al cercetării; timpul şi spaţiul aşa cum sunt conceptualizate în legătură cu experienţa copilăriei; conexiunea copiilor ca actori sociali cu procese şi fenomene globale şi implicaţiile acestei conexiuni asupra modului în care este trăită copilăria. În a doua parte a articolului voi folosi date etnografice pentru a ilustra experienţa copiilor cu activităţi extracurriculare din Bucureşti. De asemenea, completez acest demers cu detalii din experienţele celorlalţi respondenţi – părinţi, psihoterapeuţi şi educatori – urmărind firul teoretic trasat în prima parte a articolului. Prin luarea în considerare a acestor perspective variate, articolul scoate în evidenţă agentivitatea tuturor celor implicaţi şi aduce în prim plan o lume comună a adulţilor şi copiilor. Astfel, arăt cum experienţa copilăriei se împleteşte cu experienţa muncii adulţilor, când instituţii ce aparent servesc creşterii copiilor răspund în acelaşi timp şi nevoii pieţei muncii pentru mai mult din timpul părinţilor. Cuvinte-cheie: copilărie în Bucureşti, educaţie, timp liber, piaţa muncii, extracurricular. INTRODUCERE Copilăria2 în România este studiată cu preponderenţă din perspectivă istorică şi din cea a psihologiei educaţionale şi a dezvoltării (Bonchiş, 2001; Majuru, 2006; Roman, 2015; Lungu şi Gheorghiţă, 2016). În contrast, experienţa contemporană a Adresa de contact a autorului: Dumitru-Alin Savu , Departamentul de Sociologie al Şcolii Naţionale de Studii Politice şi Administrative, Bucureşti, Bd. Expoziţiei, nr. 30A, Bucureşti, România, e-mail: sadumitru@yahoo.com, sadumitru@gmail.com. 1 Articolul este bazat pe o cercetare din cadrul proiectului „Proiecte materiale ale distincţiei de clasă: o analiză a clasei de mijloc în România postsocialistă din perspectiva culturii materiale” (PN-II- RU-TE-2014-4-2650) finanţat de UEFISCDI. 2 Copilăria este definită drept diversitatea experienţelor trăirii vieţii de către orice persoană de la naştere până la vârsta de 18 ani, cea adoptată de UNICEF în Convenţia pentru drepturile copilului adoptată în 1989. Detalii la http://www.unicef.org/crc/files/Guiding_Principles.pdf şi http://www.unicef. org/crc/, accesate la 10.05.2017. CALITATEA VIEŢII, XXVIII, nr. 4, 2017, p. 419–442 420 DUMITRU-ALIN SAVU 2 copilăriei este puţin abordată, cu atât mai puţin din alte perspective decât cele psihologice. O excepţie notabilă este Jigău (2008), un volum care se centrează pe şcoală şi pe modul în care aceasta interacţionează cu timpul elevilor. Datele sunt mai degrabă cantitative, dintr-o perspectivă exterioară şi la nivel macro, acoperind atât mediul urban, cât şi mediul rural şi ţintind spre o reprezentativitate la nivel naţional a rezultatelor cercetării. Acest articol contribuie la acoperirea acestei lacune în studierea copilăriei, oferind o descriere etnografică „densă” (Geertz, 1973) a experienţei copilăriei în Bucureştiul contemporan. În plus, în contextul românesc, articolul inovează la nivel metodologic, bazându-se pe o cercetare în care copilul este participant deplin, şi nu un obiect de studiu, mai ales unul aflat într-o etapă anume a dezvoltării sale psihologice3. Aceasta este o opţiune metodologică care corespunde unei teoretizări a copilului ca agent în propriul act de socializare şi participant activ la definirea experienţei copilăriei sale (Christensen şi James, 2000; Corsaro, 2001, 2011; Fass, 2004; Prout, 2005; Greene şi Hogan, 2005). Mai mult, această direcţie de teoretizare subliniază că, în dorinţa de a-şi controla viaţa şi de a împărtăşi acest sentiment de control cu ceilalţi, copiii îşi aproprie, redescoperă şi reproduc cultura, contribuind astfel nu doar la definirea experienţei proprii, dar şi la producţia lumii adulţilor (Corsaro, 2001: 11). Articolul explorează impactul asupra experienţei copilăriei a unui fenomen recent, în continuă creştere în mediul urban, şi anume înrolarea copiilor în activităţi şi cursuri extracurriculare şi, deci, instituţionalizarea şi mai mare a copilăriei. Întrebările care ghidează cercetarea sunt: cum îşi trăiesc copilăria aceşti copii? Ce înseamnă pentru ei timpul liber? unde se întâmplă copilăria lor? cum înţeleg părinţii lor această perioadă de viaţă? cum sunt înţelese aceste activităţi extracurriculare de către părinţi? Descrierea etnografică „densă” permite nuanţarea unei perspective mai degrabă negativă, în care impactul acestui fenomen este înţeles în termeni de „pierdere” sau „dispariţie” („pierderea” timpului liber, „dispariţia” copilăriei, „dispariţia” rolului familiei în gestionarea copilăriei şi educarea copiilor) (Elkind, 1981; Postman, 1982). Această descriere pune în evidenţă, în cazul copiilor, agentivitatea lor (abilitatea de a iniţia acţiuni şi a alege independent) şi practicile creative de gestionare şi constituire a timpului liber şi, în cazul părinţilor, reflecţiile lor asupra beneficiilor instituţionalizării copilăriei şi practicile de ajustare a responsabilităţilor privind educaţia şi munca. Pe scurt, articolul demonstrează că experienţa copilăriei se împleteşte cu experienţa muncii adulţilor şi că instituţii care 3 Această viziune a copilului drept obiect pasiv al cercetării sociale sau psihologice a fost deseori criticată în domeniul studiului copilăriei (Greene şi Hogan, 2005; Hirschfeld, 2002; Christensen şi James, 2000; Christensen şi O’Brien, 2003; Mayall, 2003), fiind de cele mai multe ori bazată pe o interpretare reducţionistă sau incompletă a operei lui Jean Piaget şi care, pornind de la imaturitatea psihică sau biologică a copiilor, ajunge să ignore relevanţa experienţei directe a copilului şi a potenţialului său de respondent implicat cu privire la propria experienţă a vieţii. 3 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 421 aparent servesc doar creşterii copiilor răspund în acelaşi timp şi nevoilor pieţei muncii. DISTINCŢII TEORETICE Articolul abordează etnografic, în mod deosebit, timpul şi spaţiul în care este petrecută copilăria, abordarea fiind ghidată de o serie de distincţii făcute în literatura de specialitate. În primul rând, folosesc distincţia dintre timpul copilăriei şi timpul din copilărie (James şi Prout, 2005). Prima noţiune se referă la construcţia socială a înaintării în vârstă, la timpul copilăriei ca o perioadă din cursul vieţii asociată cu variate construcţii culturale. Cea de-a doua noţiune priveşte către modul în care timpul este folosit şi organizat pentru diferitele activităţi care rezultă în structura vieţii cotidiene a copilului. În practică, cele două noţiuni se influenţează reciproc, se creează şi se distrug în procese ce implică deopotrivă adulţii şi copiii. În special timpul din copilărie este luat în considerare aici, fiind înţeles ca mod de utilizare a timpului şi ordonare a activităţilor rezultând într-o experienţă a copilăriei unică pentru fiecare subiect. Reflecţiile asupra timpului copilăriei sunt de asemenea luate în considerare în analiză, ele fiind utile pentru a observa procesul de interdependenţă dintre imaginea construită şi experienţa timpului, şi deci pentru a contextualiza procesul de structurare a timpului. În al doilea rând, împrumutând definiţia utilizată de Jigău (2008: 5), operaţionalizez timpul liber al copiilor ca fiind un segment din bugetul cotidian al timpului în care copiii pot întreprinde activităţi neimpuse, nestructurate, al căror conţinut poate fi ales şi schimbat de către copii în orice moment. Iniţiativa şi intenţia de participare la activităţile din cadrul acestui segment temporal le aparţine în întregime copiilor. Astfel, timpul liber este înţeles drept perioada aflată la discreţia copiilor, un „timp al lor” (Moss şi Petrie, 2002), în care „liber” nu se referă doar la lipsa nevoii de a satisface necesităţi primare sau obligatorii (Rose, 2016: 58), ci implică posibilitatea şi abilitatea de a începe activităţi (un sens similar cu cel pe care Arendt (2013) îl asociază cu ideea de libertate). Chiar dacă limitele par evidente, cele două perspective nu se exclud, astfel că perioadele de timp liber sunt interdependente şi uneori dificil de separat de restul bugetului temporal al copiilor aşa cum subliniază şi Cucoş (2002). În al treilea rând, folosesc distincţia între locurile copiilor – locuri cărora copiilor le atribuie însemnătate specială, identitate, care favorizează o conectare senzorială şi folosirea corpului, care păstrează memoria unor experienţe deosebite – şi locurile pentru copii , adică locuri proiectate şi construite de adulţi pentru ceea ce cred ei că au nevoie copiii (Rasmussen, 2004). Printre locurile pentru copii cele mai reprezentative se numără şcoala şi, în societăţile contemporane, instituţiile extracurriculare. Ariès (1962) vorbeşte despre „ înrolarea ” copiilor în şcoli ca despre un moment al segregării dintre adulţi şi copii prin intermediul acestor instituţii moderne care permit o supraveghere atentă şi disciplină detaliată. Ele se 422 DUMITRU-ALIN SAVU 4 apropie de ceea ce Foucault (1991) numea „panopticon”: o arhitectură socială care, prin disciplină – o tehnologie specifică a puterii – şi conştiinţa unei observaţii permanente reuşeşte să creeze „corpuri docile” şi deci utile pentru industrie, politică sau chiar război. Şi în ultimul rând, iau în considerare argumentul lui Zeiher (2003), potrivit căreia diferenţierea societală a copilăriei se reflectă în peisajul urban care nu reprezintă altceva decât o segregare a locurilor pentru copii de cele pentru adulţi. În viziunea ei, locurile pe care un copil le foloseşte sunt interconectate cu calea individuală în viaţă şi formează împreună un întreg pe care autoarea germană îl numeşte spaţiu temporalizat al vieţii individului (Zeiher, 2003: 69). METODOLOGIE Pentru această cercetare au fost selectaţi 12 copii, 7 băieţi şi 5 fete, cu vârstele între 5 şi 12 ani, care participau la cel puţin două activităţi extraşcolare. De asemenea, au fost intervievaţi părinţii lor şi personal din instituţiile pentru activităţi extracurriculare ( Anexa cuprinde descrieri ale unei săptămâni din viaţa a patru dintre copiii participanţi la studiu). O mare parte a cercetării s-a desfăşurat în cadrul unei instituţii extraşcolare (numită AB de aici în colo), unde activam ca asistent de profesor. Metodele folosite au fost observaţia participativă în sălile de clasă, precum şi observaţia directă şi conversaţia nestructurată cu părinţi sau personalul instituţiei în timpul pauzelor dintre cursuri în curte, zonele de aşteptare şi bibliotecă. Datele etnografice astfel obţinute au fost sistematic consemnate în notele de teren. O altă parte a cercetării s-a realizat în locuinţele unora dintre copiii incluşi în această cercetare (şapte din cei doisprezece copii). În acest caz, metodele folosite au fost interviuri semistructurate cu părinţi şi copii şi desenul operaţionalizat pentru copii (am oferit spre completare pe loc două documente similare cu şase chenare în care fiecare copil desena „ce fac în timpul liber” şi „o zi din viaţa mea”). Atât interviurile, cât şi desenele reprezintă surse de informaţii privind rutina şi organizarea cotidiană a timpului copiilor. În plus, interviurile cu părinţii şi copiii erau alternate în aşa fel încât în timp ce discutam separat cu mama/tatăl, copilul putea completa documentele amintite mai sus, pentru ca ulterior să le folosim drept suport de discuţie în începutul interviului cu copilul. Astfel, copiii au participat reflexiv la cercetare (Greene şi Hogan, 2005), furnizând interpretarea desenelor proprii. În plus, în cinci cazuri întâlnirile au avut loc în spaţii din apropierea AB sau din apropierea locuinţei copiilor. În aceste situaţii, intervievarea copiilor s-a făcut în prezenţa părinţilor, care şi-au făcut simţită influenţa asupra discuţiei cu copiii, fie prin intervenţii directe, fie prin simpla prezenţă relativ inhibatoare. De asemenea, pentru a completa şi verifica informaţiile din interviuri şi desenele operaţionalizate, am considerat util şi un jurnal cotidian ţinut de părinţi despre copii şi activităţile lor 5 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 423 zilnice timp de o săptămână. În intenţia de a completa rezultatele acestui instrument, am rugat copiii să povestească în scris sau desen sau ambele despre două zile din săptămâna respectivă – una din timpul şcolii şi alta din weekend. Cercetarea s-a desfăşurat cu aprobarea conducerii AB. De asemenea, instituţia a impus metoda de contactare a părinţilor, prin invitaţie înmânată individual, limitând totodată eşantionul la familiile ai căror copii erau în grupele cu care lucram. Această condiţionare a redus numărul potenţialilor subiecţi la 44, dintre care doar opt au dat curs invitaţiei de participare. Acestora li s-au adăugat încă patru copii care participau la activităţi extracurriculare în alte instituţii. Deşi două treimi din respondenţi aveau punct comun instituţia AB, restul activităţilor extracurriculare se desfăşurau în alte instituţii, iar rutina generală a diferit considerabil. Acest lucru deopotrivă a îmbogăţit diversitatea materialului colectat, dar a făcut şi ineficientă folosirea unor tipologii. Chiar dacă există elemente comune în discursurile şi rutinele participanţilor la studiu, puse în contextul experienţei personale, aceste elemente de cele mai multe ori au semnificaţie particulară pentru fiecare respondent (cel mai important exemplu fiind chiar despre înţelegerea timpului liber, aşa cum vom vedea). Dacă implicarea copiilor ca respondenţi într-o cercetare academică pune probleme de etică, unii autori subliniază faptul că ar pune şi probleme de fiabilitate. Mayall (2003: 10–12) argumentează că majoritatea îndoielilor cu privire la datele culese cu şi de la copii sunt valabile şi în cazul adulţilor, uneori în măsură chiar mai ridicată – de exemplu abilitatea de a face diferenţa dintre adevăr şi ficţiune, lipsa de experienţă sau cunoştinţă în legătură cu subiectul sau faptul că părerile copiilor sunt construite social şi că răspunsurile lor sunt de fapt ceea ce aud frecvent de la adulţi. Din motive etice, numele persoanelor şi al instituţiilor, precum şi detalii privind identitatea lor au fost schimbate. De asemenea, toţi participanţii la studiu, inclusiv minorii, au primit şi semnat formulare de consimţământ informat. TIMPUL ŞI SPAŢIUL COPILĂRIEI DIN PERSPECTIVA COPIILOR În cazul copiilor care participă la activităţi extracurriculare, copilăria este petrecută cu preponderenţă într-un „triunghi instituţionalizat” (Rasmussen, 2004), alcătuit din casa familială, şcoală şi instituţiile extraşcolare. Mai mult, într-un spaţiu urban mare, cum este Bucureştiul, şi în contextul fragmentării spaţiului copiilor în locuri specializate pentru anumite activităţi, ceea ce Zeiher (2003) numeşte „insularizare”, copilăria este petrecută şi pe drumul dintre aceste instituţii (în cazurile studiate, timpul consumat variază de la un sfert de oră până la aproape 45 de minute pe un drum, acumulându-se chiar şi 3 ore pe zi). Departe de a fi o simplă plimbare, drumul între punctele importante ale „triunghiului instituţionalizat” relevă o relaţie de dependenţă între părinţi şi copii. 424 DUMITRU-ALIN SAVU 6 Relaţia devine manifestă mai ales în ce priveşte potrivirea programelor, dar şi în legătură cu pasivitatea şi dependenţa de adult a copilului care devine un obiect mutat între mai multe locuri. Copilul este nevoit să îşi modeleze timpul atât în funcţie de programul instituţiilor pe care le frecventează, cât şi în funcţie de cel al adulţilor care îl conduc acolo. Însă acest timp în maşină poate fi valorificat, după cum subliniază o mamă, Carina (34 ani): „Lui (Iulian, 9 ani) îi place, când suntem în maşină, să stăm de vorbă. Aia e perioada în care stăm noi de vorbă despre orice, găseşte el subiectul.” Maşina devine un spaţiu de intimitate, nu doar de tranziţie, în care copil şi părinte discută despre experienţa copilăriei şi interesele copilului. Timpul şi spaţiul sunt astfel fragmentate. Părinţii sunt cei care verbalizează frustrarea generată de această fragmentare, după cum arată exemplele următoare. Un tată (Alexandru, 39 de ani) povesteşte: „E senzaţia că… asta ţine de oraş, e şi faptul că e oraş mare, cu distanţe mari, cu aglomeraţia. Timpul se comprimă, e mult mai scurt şi-atunci n-are timp să facă chiar tot ce şi-ar dori şi ce mi-aş dori eu.” O mamă (Maria, 38 de ani), povestind despre activităţile prezente şi aspiraţii pe care le are pentru copilul ei, exclamă emfatic: „Dacă aş putea eu să le fac pe toate acasă la mine...aş mai avea resurse de făcut altceva!” Imaginea unui spaţiu unitar – acasă în acest caz – sugerează şi o eficientizare a folosirii timpului, o fluiditate a acestuia. Reflecţiile acestea rezonează cu observaţiile lui Christensen (2002), care notează faptul că după introducerea politicilor de flexibilizare a muncii în Marea Britanie, deşi nu petrec neapărat mai puţin timp împreună, din cauza distanţelor parcurse zilnic, membrii familiei trăiesc o senzaţie de comprimare a timpului petrecut împreună. Mai au aceşti copii un timp al lor? Mai au ei un loc al lor? În ambele cazuri, răspunsul este pozitiv. Pentru a sublinia acest lucru pornesc de la cum înţeleg timpul liber copiii participanţi la acest studiu, iar apoi continuu cu exemplificarea practicilor prin care un timp şi un spaţiu al lor devin posibile. În primul rând, timpul liber este un timp pentru joacă sau distracţie . Este timpul care se derulează ca o joacă şi poate include aşadar atât jocurile nestructurate alese şi/sau inventate de copii, cât şi activităţile extraşcolare care implică jocul sau jocurile structurate din cadrul instituţiilor extraşcolare. În al doilea rând, este un timp de relaxare sau calmare în care „nu te stresezi”, cum explică Daniel (10 ani). Această înţelegere a timpului liber pare foarte similară şi uneori chiar se suprapune cu cea anterioară, cuprinzând atât activităţi structurate cât şi nestructurate. Diferenţa apare însă în ceea ce priveşte ritmul, care este unul mai scăzut şi pe lângă joacă îşi fac loc desenatul, cititul, masa împreună şi chiar somnul. În al treilea rând, timpul liber este înţeles ca timp fără restricţii , liber faţă de autoritatea părinţilor, a şcolii sau a instituţiilor extraşcolare. Această perspectivă subliniază capacitatea şi dorinţa copiilor de a decide în legătură cu structura şi conţinutul programului lor. În acest caz, activităţile sunt mai puţin predictibile, non-recurente şi mai greu de catalogat. Potrivit Cristinei (10 ani), „eu aleg să fac ce-mi vine mie atunci. Spre 7 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 425 exemplu, dacă vreau să fac brăţări, aleg să fac brăţări şi-atunci e timp liber de făcut brăţări”. Sunt aşadar activităţi cu o doză mai mare de spontaneitate. Este important de subliniat că, pe de-o parte, de-a lungul discuţiilor cu copiii, mulţi dintre ei au sugerat că activităţile extraşcolare pe care le fac sunt timp liber sau cel puţin seamănă cu modul în care îşi petrec ei timpul liber. Pe de altă parte, doar în unul dintre desenele operaţionalizate despre ce fac în timpul liber apar şi activităţi extracurriculare. Această disonanţă susţine noţiunea „paradoxalului timp liber” despre care vorbeşte Rasmussen (2004), potrivit căruia timpul petrecut într-o instituţie şcolară la un curs poate fi declarat liber, dar în esenţă nu este experimentat în această manieră. Fiecare copil intervievat are o structură cotidiană a timpului diferită. În plus, şcolile la care sunt înscrişi au programe care diferă considerabil – de la 4–5 ore în şcoala publică, la 9 sau chiar 11 ore în şcoala privată. În acest context este destul de dificil şi reducţionist să creez o medie pe zi aplicată tuturor copiilor participanţi. Cu toate acestea, am putut observa că există un oarecare echilibru în structura temporală a săptămânii şi o tendinţă clară de concentrare a timpului liber către week-end, recuperând din zilele mai aglomerate din săptămână. Dacă luăm în considerare timpul liber aşa cum e văzut de unii copii (incluzând şi activităţi extracurriculare), putem vorbi de 30–40 de ore pe săptămână. Pe de altă parte, timpul liber nestructurat vine în doze mai mici 5–7 ore pe săptămână. În ciuda programului încărcat, copiii participanţi la acest îşi „fac” timp liber, singuri sau cu ajutorul părinţilor, după cum arată exemplele următoare. Alin: „Cât timp liber credeţi că are [copilul dv.]? Paul (tată, 41): „Depinde cum îl definim. Dacă definim timpul liber ca fiind nestructurat din exterior… atunci nu foarte mult, nu foarte mult. În timpul săptămânii are… fură nişte minute de colo-colo. 5, 10, 15 minute între diverse alte activităţi – când vine de la şcoală şi apoi pleacă la alte activităţi, sau până vine la masă, ştii… Această imagine a timpului liber „furat” sugerează faptul că, fiind nestructurat, timpul liber al copiilor nu intră în program, în rutină, fiind nevoie aproape în întregime de iniţiativa copilului de „a trage de timp” pentru a profita de lipsa de continuitate a timpului structurat şi programat. Părinţii se implică în organizarea timpului pe care copiii lor îl pot petrece în compania prietenilor de la şcoală sau instituţiile extraşcolare. Alin: „Are prieteni în jurul blocului cu care se poate juca?” Paul (tată, 41): „Nu, aici nu. Încercăm, facem un efort să aducem oameni, dar e un efort logistic, adică nu-i aşa simplu, deschidem uşa, vine X. E un efort logistic de tipul date, întâlnire: mama lui Ionuţ aranjează cu mama lui cutăriţă, să vină cutăriţă sau să meargă Ionuţ la..., în ziua x, la ora y, de la atâta până la atâta. Adică… heavy logistics”. 426 DUMITRU-ALIN SAVU 8 Distanţele dintre prieteni, aşadar, fac necesară organizarea întâlnirilor şi sincronizarea programele familiilor, ceea ce nu numai că implică un efort sporit din partea părinţilor, dar mai ales redefineşte timp liber al copiilor care se întâlnesc: Alin: „E vreo perioadă de timp care trece foarte repede?” Cristina (10 ani): „Da, de obicei când sunt cu colegii, când vin aşa pe la mine şi, spre exemplu, vin vinerea, de la AB ies la 5,30 şi atunci ajung pe la 6 acasă, iar pe ei îi lasă… au un termen că trebuie să meargă şi ei la casele lor până la urmă şi e un termen, iar timpul… atunci când ştii că ai o limită, un deadline, atunci ţi se pare că trebuie să faci totul repede: «hai repede că mai avem puţin timp să ne jucăm pentru că trebuie să te duci acasă»”. Aşadar, dincolo de cantitatea şi calitatea timpului liber al copiilor, dimensiunea relaţională a acestuia este un factor important în ceea ce priveşte experienţa copilăriei. Potenţialul timpului liber este deseori fructificat în funcţie de potrivirea programelor dintre prieteni, programe care sunt la rândul lor legate de geografia prieteniei şi influenţate de instituţiile şcolare sau de programul părinţilor. Această sincronizare impune un grad mai mare de planificare şi organizare de către adulţi, aşa încât timpul liber al copiilor se rezumă mai degrabă la joacă sau ceea ce este perceput ca atare de către copii şi mai puţin la ideea de lipsă a constrângerilor şi a structurării exterioare. Fără a intra în domeniul psihologiei educaţionale sau a dezvoltării, este important de notat aici remarca unui psihoterapeut pentru copii ce activează în Bucureşti de aproximativ 10 ani. Vorbind despre importanţa timpului liber structurat şi nestructurat în copilărie, ea susţine că timpul liber nestructurat este „ o perioadă de incubare a informaţiilor acumulate în cealaltă parte a zilei ceea ce ajută la stimularea autonomiei intelectuale şi a imaginaţiei ”. În mod similar se poate discuta şi despre timpul liber structurat dacă este perceput într-un mod pozitiv, distractiv de către copii, în acest caz, activităţile extracurriculare. De asemenea, Peter Gray (2013) consideră că timpul şi jocul liber oferă copiilor ocazia de a se descoperi pe sine şi interesele proprii, de a lua decizii independente, de a crea şi respecta reguli. Prin jocul liber, spune Gray (2013: 443–459), copiii învaţă să-şi controleze emoţiile şi să relaţioneze cu ceilalţi de la egal la egal. Astfel, timpul liber şi jocul liber pot fi înţelese drept un teren de pretestare pentru viaţă, oferind experienţe cruciale fără de care, susţine autorul, un copil nu se poate maturiza într-un adult încrezător şi competent. Într-o manieră asemănătoare, copiii implicaţi în acest studiu îşi construiesc un spaţiu al lor, fie singuri, fie cu ajutorul părinţilor, utilizând şi improvizând în spaţiul existent. Jocul şi joaca în grup – o parte importantă din ceea ce aceşti copii consideră timp liber – se mută mai degrabă în casă sau în incinta şcolilor şi a instituţiilor extraşcolare, care, din acest punct de vedere, au avantajul că reuşesc să sincronizeze programele celor mai mulţi dintre copiii care le trec pragul. Ilustrativ este fragmentul de conversaţie următor: 9 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 427 Alin: „Vă jucaţi la şcoală?” Iulian (10 ani): „Da, multe jocuri. În fiecare zi ne jucăm altceva. La început ne jucam foarte mult leapşa, apoi sticluţa cu otravă. Şi acum, de câteva zile, am inventat noi un nou joc, chiar luni, şi l-am numit «corco-gloanţe». Avem noi, în curtea şcolii, un copac cu corcoduşe care face multe corcoduşe şi am făcut noi nişte reguli. Noi le culegem şi după aceea ne batem cu ele că sunt verzi şi tari şi pişcă, nu dor foarte tare. Asta până când am aflat că n-avem voie să ne urcăm pe gard să le culegem, şi evident, noi tot ne căţărăm”. Iulian surprinde în relatarea sa despre timpul liber din pauzele de la şcoală nu doar diversitatea jocurilor, ci mai ales importanţa locului, existenţa unor elemente precum copacul sau gardul care pot fi încărcate cu semnificaţie prin prisma interacţiunilor dintre copii. Copacul este sursa de muniţie, gardul este acel loc interzis unde autoritatea este „evident” depăşită. De asemenea, copiii au creat reguli, făcând din bătaia cu corcoduşe un mediu de interacţiune diferit, sustras într-o oarecare măsură cotidianului şi condus autonom. Această experienţă este discutată şi de Cristina care vorbeşte despre modul în care îşi petrece timpul cu prietenii de la after-school: Cristina (10 ani): „Ne gândim la un joc, combinăm altele care ne plac şi creăm unul mai bun”. Alin: „Dă-mi un exemplu, sunt curios”. Cristina: „Ne jucăm, de exemplu, «sticluţa cu otravă» care trebuie să alergăm, un fel de prinselea şi noi l-am adaptat. Înainte unul singur trebuia să îi prindă pe ceilalţi, îi îngheaţă şi dacă îi atingem putem să îi salvăm. Acum, în fine, am adăugat noi mai multe spaţii unde eşti apărat, pe ceilalţi nu mai poţi să îi salvezi decât dacă ei o să alerge, să facă aşa un grup, iar doar dacă suntem mai mulţi şi ne prindem de mână şi facem ca un cerc, atunci nu poate lua pe nimeni. Ideea asta ne-a venit pentru că era o perioadă în care jucam jocul în care trebuie să ne ţinem de mână şi... se numeşte „ţară, ţară, vrem ostaşi!”. Cristina evidenţiază legătura jocului şi derularea timpului liber cu definirea spaţiului. After-school-ul la care merge Cristina nu impune o regulă în ce priveşte folosirea telefoanelor mobile sau tabletelor, însă oferă, ca şi şcoala lui Iulian, un spaţiu ce poate fi transformat în loc al copiilor (Matthews, 2003), poate fi încărcat cu diverse semnificaţii pentru jocuri sau alte tipuri de activităţi – am adăugat noi mai multe spaţii unde eşti apărat . Iese astfel la suprafaţă şi rolul copiilor de agenţi în propria socializare – îi vine o idee unuia şi ceilalţi o dezvoltă şi aşa creăm un joc – copiii nu doar că sunt capabili şi ştiu să se joace împreună fără smartphone-uri sau tablete, dar şi interpretează, combină, creează, nu sunt doar recipienţi pasivi ai culturii adulţilor (Corsaro, 2001). În cazul de faţă, „pe afară”, „pe stradă” sau „în spatele blocului” nu se conturează ca locuri comun pentru colegi/prieteni, acel loc liminal unde se întâmplă copilăria 428 DUMITRU-ALIN SAVU 10 şi trecerea spre maturizare (Matthews, 2003). Geografia prieteniei se construieşte mai degrabă în jurul şcolilor şi instituţiilor extraşcolare şi mai puţin pe criteriul proximităţii faţă de casă, fapt observabil atât din desenele şi interviurile copiilor, dar şi din explicaţiile părinţilor. Parcul apare frecvent ca un loc al copiilor, însă reprezintă mai degrabă o extindere fie a casei, fie a şcolii, în funcţie de proximitate. De asemenea, într-un singur caz, biserica este una din instituţiile importante unde copilul îşi petrece o parte din timp, mai ales cel din week-end, şi pentru care se pregăteşte în timpul săptămânii. Astfel, pentru copiii din acest studiu, casa, şcoala şi instituţiile extraşcolare se profilează drept coordonatele principale între care se petrece copilăria lor. Chiar dacă ei îşi creează un timp şi spaţiu al lor, la o privire mai atentă peste desenele copiilor, dar mai ales peste jurnale, acest triunghi instituţionalizat nu pare a fi însă echilateral în cazul grupului analizat. Latura pe care se află şcoala şi instituţiile extraşcolare devine din ce în ce mai proeminentă. Se conturează o tendinţă de a investi şcoala şi instituţiile extraşcolare cu tot mai mult din timpul şi spaţiul copiilor, acestea definind din ce în ce mai multe aspecte ale experienţei copilăriei, de la programul zilnic şi implicit timpul liber până la spaţiul, jocul, masa, geografia prieteniei, supravegherea şi, în unele cazuri, şi drumul. Formează şcoala şi instituţiile extraşcolare o reţea instituţională totală, care poate oferi copiilor o lume în întregul ei? Întrebarea poate fi pusă şi din altă perspectivă, aşa cum sugerează următorul extras dintr-un interviu cu Florina (mamă, 38 ani): „Nu învaţă de la părinţi, asta e evident. Şi eu şi Cătălin vorbim bine limbi străine, dar o vorbă n-a-nvăţat vreuna de la noi... asta e. În schimb învaţă de la profesori, aşa că eu prefer să fiu mai degrabă cea care o duce nu ştiu unde... inclusiv sâmbătă dimineaţa.” Reformulând, deci, întrebarea, ce rol îşi mai rezervă familia în experienţa educaţiei şi creşterii copilului? Plecând de la modul în care instituţiile extraşcolare se prezintă, secţiunea următoare se centrează asupra reflecţiilor părinţilor asupra experienţei copilăriei. TIMPUL ŞI SPAŢIUL COPILĂRIEI DIN PERSPECTIVA PĂRINŢILOR ŞI EDUCATORILOR Ce oferă de fapt aceste instituţii extraşcolare şi cui, mai exact, se adresează – părinţilor? copiilor? pentru ce plătesc părinţii şi ce consumă copiii lor în materie de activităţi extracurriculare? Voi încerca să răspund la aceste întrebări în următoarele pagini aprofundând în primă fază în direcţia instituţiei AB, dar punând-o în balanţă cu alte instituţii similare menţionate de copiii implicaţi în proiect sau de părinţii lor. Curtea instituţiei AB are acces direct din bulevard printr-o poartă metalică destinată în general maşinilor şi două uşi pentru persoane – una de ieşire, una de intrare. Poarta metalică este de cele mai multe ori închisă cu un lacăt, doar la orele 13, 14.30 şi 17.30 fiind deschisă timp de 10 minute şi pentru uzul persoanelor, fluxul acestora fiind mai ridicat datorită programului cursurilor. Instituţia este 11 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 429 prevăzută la exterior cu un sistem video de supraveghere. Intrarea în instituţie este păzită permanent de către doi gardieni. De asemenea, spaţiul deschis al curţii şi cele trei corpuri ale instituţiei sunt supravegheate de către un alt gardian, care adeseori atenţionează copiii să nu alerge sau să nu se urce pe balustrada scărilor de la bibliotecă. Acest gardian este prezent uneori în apropierea intrărilor în sălile de clasă, observând copiii aşa încât să nu folosească liftul singuri, să nu se lovească sau să împiedice trecerea personalului sau a altor elevi pe hol. Politica instituţiei privind protecţia copilului impune ca după sfârşitul lecţiei părintele sau un adult împuternicit de părinte să vină să ia elevul de la uşa sălii de curs, prezentând asistentului sau profesorului un card verde eliberat de instituţie conţinând numele elevului. Dacă pentru unii elevi nu se prezintă niciun adult la sfârşitul orei, copiii în cauză sunt însoţiţi de către asistentul de profesor la bibliotecă, unde sunt lăsaţi în grija unor supraveghetoare până la sosirea adulţilor, care, în acelaşi mod, trebuie să prezinte cardul verde. Există şi elevi care pot pleca neînsoţiţi la sfârşitul orelor, însă pentru asta părinţii trebuie să ceară în mod formal din partea instituţiei un card roşu pe care elevul să îl prezinte profesorului şi asistentului la fiecare sfârşit de oră şi gardianului de la ieşire înainte de a părăsi incinta. În cadrul claselor unde am avut acordul instituţiei de a face observaţie, dintr-un număr total de 44 de copii cu o medie de vârstă în jur de 9 ani, 12 copii au card roşu. Jumătate dintre aceştia merg acasă singuri. Doi din ceilalţi 6 merg singuri către bibliotecă, unde îşi aşteaptă părinţii. Pe ceilalţi patru îi văd aşteptând venirea părinţilor în faţa porţii în afara incintei, deoarece zona prevede un număr foarte mic de locuri de parcare, drept urmare, e nevoie ca elevii să fie gata de urcare în maşina părinţilor când aceasta staţionează pentru câteva secunde pe carosabil. Cardul roşu, aşadar, pentru unii din puţinii părinţi care îl folosesc, e o metodă de a evita o amendă sau cauzarea unui blocaj rutier şi nu reprezintă o dovadă de încredere în siguranţa copilului neînsoţit. Dacă această imagine de siguranţă şi organizare emană mai degrabă indirect din interiorul instituţiei, este important să observăm şi ce aduc în prim-plan cei de la AB şi alte instituţii similare prin intermediul publicităţii. Simţul competiţiei şi dezvoltarea unor aptitudini aşa încât copilul să aibă un atu în această competiţie sunt două elemente centrale vizibile în motouri de tipul „give your child a head start!” (Centru pentru limba engleză). Profesionalismul, calitatea cursurilor, prestigiul sunt elemente comune pe care majoritatea instituţiilor epatează: „antrenori cu o foarte mare experienţă în formarea viitorilor campioni” (cursuri de baschet) sau profesori „care dispun de o pregătire bazată pe metode moderne şi au o vastă experienţă” (centru pentru limba germană). Desigur, prestigiul funcţionează în strânsă legătură cu certificările, după cum arată şi extrasul dintr-un interviu cu Vivi (mamă, 40 ani): „Am avut momente anul trecut când zicea că face destulă engleză la şcoală, de ce trebuie să mai meargă şi la AB? Şi i-am explicat şi ei care e diferenţa şi 430 DUMITRU-ALIN SAVU 12 în afară de asta, certificările pe care le obţine de acolo cred că o să o ajute în viitor”. Viitorii clienţi ai universităţilor trebuie să fie aşadar pregătiţi, dar să fie şi recomandaţi, în felul acesta, de o instituţie recunoscută, cu standarde ridicate şi verificabile, acestea fiind de fapt oportunităţile pe care promit că le oferă: „open up a world of opportunities” (Centru pentru limba engleză). De asemenea, flexibilitatea şi personalizarea sunt două prezenţe recurente în oferta instituţiilor extraşcolare. „Cursuri intensive şi de week-end, cursuri speciale, cursuri de dimineaţă, prânz şi seară, cursuri pentru firme şi cursuri individualizate” (Centru pentru limba spaniolă). Pe de altă parte, evidenţiind limitele personalizării şi alegerii, alte instituţii îşi promovează abilitatea de a transforma această lipsă de libertate într-o experienţă plăcută: „pentru că este o şcoală în care copiii, deşi nu fac ce vor, le place ce fac!” (şcoală privată). În plus, cursurile acestor instituţii extraşcolare sunt prezentate ca locuri unde copii pot să îşi facă prieteni noi. În cazul cursurilor cu profil sportiv, nu lipseşte clişeul dualităţii minte-corp care prin sport „se dezvoltă armonios”, copilul dobândind disciplină dar şi spirit de echipă, depinzând de tipul de sport. Competenţele dobândite, la fel ca în cazul celorlalte cursuri, sunt comercializate ca esenţiale pentru provocările viitorului şi de aceea pregătirea trebuie să înceapă de la vârste fragede. Mesajele şi ofertele instituţiilor extracurriculare sunt orientate clar către părinţi şi punctele nevralgice asociate de ei cu ideea de copilărie, aşa cum vom vedea în continuare. În primul rând, accentul pus pe protecţie şi siguranţă rezonează cu imaginea părinţilor despre mediul urban exterior casei, şcolii sau instituţiilor extraşcolare. Rugând părinţii să compare experienţa copilăriei lor cu ceea ce observă că trăiesc acum copiii lor, de multe ori discuţia a condus sau chiar a început cu subiectul siguranţei oraşului. Maria (mamă, 38 ani) explică: „Eu în clasa a 3-a, mă duceam singură la şcoală. Acum nu se pune problema, pentru că distanţele sunt altele şi eu o duc pe Elena (9 ani) la şcoala asta care e oarecum departe, deşi fac doar un sfert de oră cu maşina, dar... în clasa întâi când a fost aici la N.I., practic în capătul străzii noastre, după care trebuie să traverseze o trecere de pietoni… am stat foarte mult timp şi m-am gândit dacă aş lăsa-o singură şi când. […] De exemplu, am trimis-o în tabără şi n-am nicio problemă să meargă în tabără într-un cadru organizat unde ştiu că... sunt safe, ştii, am încredere în ea”. Aşadar, nu doar drumul este o problemă, ci spaţiul exterior care nu poate fi supravegheat sau organizat în aşa fel încât să ofere certitudinea siguranţei. Pe aceeaşi notă, Ioana, mamă a unei fete de 8 ani, îmi explică despre locul în care se desfăşoară o parte din copilăria Dariei, comparând cu amintirea propriei copilării petrecută în aceeaşi zonă: „Sunt diferenţe uriaşe şi asta e în primul rând pentru că noi nu mai putem să-i lăsăm liberi să se joace. Trebuie tot timpul să fie sub supraveghere, nu 13 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 431 putem... Eu am copilărit în cartierul ăsta, pe stradă [râde] şi părinţii ne lăsau să ne jucăm acolo, nu era niciun pericol. Noi îi ducem noi după program, în parc, unde să se joace şi asta e... Ne întâlnim mai mulţi copii în casă şi se joacă cu părinţii de faţă […] pentru că sunt tot felul de pericole pe stradă, nu găseşti loc de joacă”. Aşa cum subliniază Rogers (2003: 9), apariţia copiilor în familie face ca oraşul să-şi schimbe imaginea în ochii proaspeţilor părinţi: „Un mediu urban perceput anterior ca divers şi stimulant începe să pară nesigur. Şcolile şi serviciile de sănătate devin mult mai importante”. Astfel, temerile asociate oraşului influenţează modul în care decurge ziua unui copil. Faptul că părinţii încearcă să-şi însoţească permanent copiii implică nevoia de a sincroniza programe temporale diferite şi înţelegeri diferite ale timpului. Pot interveni limitări în ambele părţi – fie adulţii renunţă la o parte din timpul de lucru sau chiar la tot, fie reduc timpul nestructurat al copiilor în încercarea de a-i păstra în proximitate, sau într-un mediu organizat în care riscurile sunt percepute ca fiind scăzute. Acesta este şi unul din motivele pentru care instituţiile extraşcolare par o soluţie potrivită pentru substituirea supravegherii permanente de către adulţi. Aşa cum am văzut în cazul AB, siguranţa şi protecţia copiilor sunt administrate sistematic şi riguros, încercând să răspundă cu o certitudine acestei nevoi manifeste a părinţilor. Activităţile extracurriculare, chiar dacă au aparenţa ludică şi îi atrag pe copii, sunt de fapt văzute de părinţi ca fiind metodice, sistematice şi măsurabile, cu o ţintă evidentă pentru părinte şi un rezultat materializat prin certificare. Caracteristicile acestea sunt ilustrate în următorul extras dintr-un interviu cu Camelia (mamă, 35 ani): „Andreea în clasa a patra citeşte Harry Potter în original, deci e absolut independentă în momentul ăsta, dar este aşa pentru că face engleză de 6 ani. Nu e ca şi cum este o extraordinară surpriză. Profesoara ne spusese că o să ajungă acolo”. Ceea ce adaugă Camelia este consistenţa şi angajamentul copilului care depune un efort constant şi eficient pentru că învaţă într-un cadru organizat. Cu toate acestea, activităţile extracurriculare nu sunt percepute drept calea spre performanţă – fie ele legate de limbi străine ori sport, ci mai degrabă sunt considerate generatoare de „competenţe ajutătoare” sau „un adjuvant la ceea ce şcoala nu reuşeşte să le ofere”. Pentru unii părinţi, aşadar, aceste activităţi extraşcolare apar ca o modalitate de completare şi personalizare a şcolii. În plus, activităţile extraşcolare sunt apreciate pentru contribuţia pe care o aduc la „un fel de a descoperi lumea, de a descoperi opţiunile în viaţă” (Ianis, tată, 36 ani). Teoretic ele fac posibile „o trecere prin toate şi aşa profund” (Paula, mamă, 38 ani). Copilăria e, de altfel, descrisă de mulţi părinţi ca o perioadă a descoperirii, „când afli cine eşti” (Diana, mamă, 38 ani). Descoperirea nu o face doar copilul, ci şi adultul în privinţa copilului. Comunicarea dintre părinţi şi copii este indirectă aici, se face prin intermediul experimentării de ambele părţi. Oferta generoasă face posibilă „testarea talentelor ascunse” pentru ca, odată descoperite, să fie dezvoltate într-un cadru organizat. 432 DUMITRU-ALIN SAVU 14 Aceste activităţi sunt şi o modalitate de a îndepărta copilul de ecrane (ecranele calculatorului, televizorului sau telefonului). Părerea multor dintre părinţi este că „aceşti copii sunt prizonierii ecranelor” (Paula, 38 ani) şi că au pierdut din abilitatea de a interacţiona în spaţiul real (opus celui virtual). Teama de acest „autism social”, cum îl numeşte una din mame (Maria, 38 ani), devine astfel un motiv foarte întemeiat pentru înscrierea copilului la diverse activităţi extracurriculare. O altă mamă (Ileana, 35 ani) subliniază că: „Timpul lor liber înseamnă screen time, într-o proporţie aproape covârşitoare, şi asta pentru că nu mai există copii în jurul blocului cu care să se joace. Chiar şi când se mai întâlnesc unii cu alţii la aniversări sau în parc, copiii de azi nu mai ştiu să se joace! Vorbesc doar de telefoane, jocuri pe calculator etc. Am ajuns să prefer orele de sport/pian/limbi străine tocmai pentru că îi ţin departe de tablete şi alte minunăţii”. În strânsă legătură cu această teamă de abuzul de tehnologie vine şi motivul „socializării”, adică imaginea instituţiilor extraşcolare ca spaţii ale sociabilităţii unde copiii îşi pot face prieteni şi pot învăţa să interacţioneze cu ceilalţi. Pe de-o parte datorită perspectivei asupra timpului petrecut în aceste instituţii şi asupra activităţilor întreprinse, copiii într-adevăr creează constant spaţii de sociabilitate în cadrul acestor instituţii. Pe de altă parte însă, consider că acest răspuns din partea părinţilor este unul mai degrabă dezirabil social şi justificant post-factum, pentru că, aşa cum am văzut mai sus, copiii pot crea astfel de spaţii de sociabilitate la fel de bine şi în jurul casei sau blocului. „În spatele blocului” este însă în conflict cu percepţia de nesiguranţă proiectată de părinţi asupra oraşului. Potenţialul de pericol pe care mediul urban actual al Bucureştiului îl prezintă părinţilor îl depăşeşte pe cel al potenţialului de „spaţiu liminal, al trecerii prin copilărie şi spre maturizare” (Matthews, 2003). Altfel spus, teama de oraş este unul din motivele susţinute puternic de părinţi în sprijinul soluţiei de a purta copilul între instituţii extraşcolare care, în imaginea creată, par să se extragă acestui pericol urban, izolând implicit şi copiii care le trec pragul. Strâns legată de „socializarea” descrisă mai sus, incluziunea e o dorinţă atât pentru prezent cât şi pentru viitor. O ilustrare a acestei idei apare în fragmentul de discuţie următor: Alin: „La ce credeţi că îi folosesc aceste activităţi dacă le luaţi ca pe un întreg?” Vivi (mamă, 40 ani): „Eu cred că o să aibă mai multă încredere în ea pentru că atunci când va fi într-un context de viaţă o să aibă şi ea opţiunile ei. Adică o să poată să participe spre exemplu la o excursie în care lumea face sport că şi ea face şi ştie ce înseamnă asta şi îi place. Sau o să poată să vorbească despre ceva la un moment dat pentru că... ştii... o să se simtă cumva inclusă şi nu exclusă şi o să fie în pas cu lumea în care trăieşte”. 15 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 433 Activităţile extracurriculare sunt văzute aşadar ca generând abilităţi şi aptitudini care se erijează în standardul necesar şi astfel sunt dezirabile atât de către copii, cât şi de către adulţi. Nu doar părinţii sunt cei care doresc participarea copiilor lor la activităţi extracurriculare. În multe dintre discuţiile cu copiii am observat că presiunea pentru înscrierea la o activitate sau alta vine din partea copiilor. Cercurile de prieteni şi colegi, interacţiunea şi presiunile dintre ei sunt la ordinea zilei dovedind încă o dată unul din argumentele recurente ale acestui text – copiii sunt agenţi în propria socializare şi contribuie prin asta la evoluţia lumii în care trăiesc alături de adulţi. Aşa cum subliniază Camelia (mamă, 35 ani): „Ce fac copiii mei nu sunt neapărat lucrurile pe care mi le-aş fi dorit eu [...] dar sunt cu siguranţă inspirate de modelele altor copii – prietenul meu ştie să..., deci trebuie şi eu să...”. Presiunea socială dintre copii s-a răsfrânt asupra adultului care a ales să plătească pentru consumul copilului, chiar dacă nu e neapărat ceea ce plănuise. Astfel, oferta instituţiilor extraşcolare chiar dacă nu e adresată direct copiilor, ajunge în cele din urmă la ei în mod viral, prin intermediul altor copii care încearcă şi vorbesc despre ce încearcă, punând astfel presiune pe cei din jur, fenomen descris şi de alţi autori (Linn, 2004; Cross, 2009). COPILĂRIA INSTITUŢIONALIZATĂ ŞI PIAŢA MUNCII Aşadar, cine utilizează de fapt aceste instituţii – părinţii sau copiii? Sala de aşteptare de la AB este de obicei populată cu bunici. Rareori observ părinţi care să aştepte o oră sau o oră jumătate ca lecţia să se termine şi să-şi poată lua copilul. Sunt într-adevăr câţiva părinţi care vin să lase copilul la curs sau să-l ia la final, dar numărul lor este redus şi mulţi arată grăbiţi. Unul din profesorii de la AB remarca într-o discuţie informală că părinţii plătesc de fapt pentru „cel mai bun serviciu de baby-sitting din Bucureşti”. Această impresie mi-a fost confirmată şi în discuţiile cu părinţi. Fragmentele de interviuri următoare ilustrează această idee: Alin: „Vreţi să vă angajaţi?” Carina (mamă, 34 ani): „Nu, nu să mă angajez, dar sper să pot deschide o mică afacere, ceva online în curând. Dacă ne mutăm de la anul în Bucureşti cum ne-am propus, o să meargă la o şcoală particulară cu program prelungit până pe la 4 şi atunci am şi eu câteva ore la dispoziţie până mă duc să-i iau”. Carina leagă într-un mod explicit posibilitatea ei de a lucra de înscrierea copilului într-o instituţie cu program prelungit. La fel, Alexandru (tată, 39 ani) leagă explicit activitatea extraşcolară de programul de lucru, atât al său cât şi al soţiei sale: „neavând cine să o ia de la şcoală la ora 12, şi noi fiind singuri, soţia lucrând, eu lucrând, ea neavând bunici, neavând pe nimeni, merge la afterschool.” În acest caz sincronizarea programelor se face prin intermediul unei instituţii 434 DUMITRU-ALIN SAVU 16 şcolare, care structurează timpul şi spaţiul copilului pentru a răspunde nevoilor părinţilor în legătură cu piaţa muncii. Qvortrup şi Kjørholt (2012: 1–19; 243–275) leagă creşterea fenomenului de instituţionalizare a copilăriei de schimbările de pe piaţa muncii aduse de neo- liberalism, în primul rând cerinţele angajatorilor de a avea angajaţi dispuşi (a se citi şi nevoiţi) să investească mare parte a timpului lor în muncă. În acest context, autorii nordici argumentează că aceste instituţii suplimentare faţă de şcoală nu sunt de fapt create în primul rând pentru folosul copiilor, ci mai degrabă pentru eliberarea forţei de muncă, neexcluzând totuşi utilitatea sau plăcerea timpului petrecut de copii în aceste instituţii. Şi părinţii incluşi în acest studiu folosesc instituţiile extraşcolare sau şcolile cu program prelungit pentru a putea sincroniza programul serviciului cu cel al copilului. Dincolo de beneficiile remarcate de unii părinţi şi de calitatea timpului petrecut în instituţiile respective aşa cum au perceput-o copiii, structura timpului în general şi implicit cea a timpului liber al copiilor este astfel afectată de evoluţia pieţei muncii şi eforturile de adaptare pe care le fac părinţii. CONCLUZIE Dintr-o perspectivă emică, a fi copil înseamnă o aventură, să te bucuri, să faci ce vrei, să ai timp liber, să te distrezi, să nu ai griji, să nu munceşti, să mergi la şcoală, să te joci şi să înveţi. Cu alte cuvinte, un program care la prima vedere ar părea mai degrabă monoton lasă loc unei experienţe pozitive pentru copii. Optimismul şi bucuria lor vin din detalii, din spaţiile neindexate ale rutinei, în perioadele mici de timp dintre programe fixe. Dintr-o perspectivă exterioară, o zi obişnuită din viaţa acestor copii include mersul la şcoală, joaca cu prietenii/colegii, în parc sau acasă, pe calculator/tabletă, activităţi extracurriculare şi drumurile aferente lor şi, nu în ultimul rând, timp cu părinţii (o parte considerabilă petrecută în maşină). O mare parte din timpul copiilor se petrece între casă, şcoală şi instituţii extraşcolare. Însă şcoala şi instituţiile extraşcolare sunt învestite cu din ce în ce mai mult din timpul copiilor, structurându-le programul, spaţiul şi timpul, jocul, masa, geografia prieteniei, nivelul de supraveghere sau drumul. Astfel, se profilează o reţea instituţională expansivă din care familia pare să se retragă treptat. Oferta instituţiilor extraşcolare de cele mai multe ori pune accent pe câteva puncte nevralgice ale părinţilor, cel mai importat reieşind a fi siguranţa „cadrului organizat”. Pe lângă acest aspect aproape omniprezent, cele mai frecvente trăsături promise sau etalate de aceste instituţii sunt legate de dezvoltarea simţului competiţiei copiilor şi obţinerea de atuuri în această competiţie, noi prieteni şi dezvoltarea inteligenţei emoţionale, profesionalism şi certificări, recunoaştere, flexibilitate şi posibilitatea de personalizare. Desigur, publicitatea despre servicii este adresată părinţilor, însă deseori presiunea vine din partea copiilor care vor să facă un anume 17 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 435 curs fie din mimetism social, fie pentru a se întâlni cu prietenii deja existenţi. Cert este că din acest motiv, copiii sunt deseori în fruntea ierarhiei pe care aspectul relaţional al timpului o reflectă, fiindcă programul diferiţilor membrii ai familiei trebuie să ia în considerare şi cursurile alese de copii. Dacă elementul de bază al prezentării ofertei instituţiilor extraşcolare e siguranţa, el poate fi regăsit foarte frecvent şi în discursul părinţilor privind aceste practici de creştere şi educare. Organizarea implică siguranţă, un „cadru organizat”, metodic, sistematic, previzibil, cu un outcome măsurabil şi substanţial, consistent. La polul opus este oraşul neprietenos, periculos, fără locuri de joacă, fără copii (sic!), cu multe maşini şi câini. În aceeaşi dimensiune a „periculosului” intră şi casa cu tableta, telefonul sau calculatorul care sunt văzute a provoca dependenţă şi, mai mult decât atât, un „autism social”. Această combinaţie le oferă părinţilor o justificare solidă pentru insularizarea copiilor. Cu toate acestea, copilăria, susţin părinţii, ar trebui să fie despre descoperire – a lumii, a sinelui, a celorlalţi –, iar activităţile extraşcolare par soluţia în acest sens, pentru „a-i scoate pe copii din casă”, de lângă calculator şi a-i aduce lângă alţi copii, dar în siguranţă, protejaţi de mediul urban neprietenos. De asemenea, timpul petrecut la cursuri, cluburi, activităţi extraşcolare nu e văzut doar ca o formă de descoperire şi sociabilitate, ci şi ca un factor de integrare, de incluziune care îi ajută pe copii să poată şi „să ştie să fie cu ceilalţi”. Copilăria se conturează, aşadar, ca o perioadă de formare şi descoperire controlată, într-un cadru organizat într-o manieră profesională şi cu un rezultat previzibil, măsurabil. Pentru părinţi, copilăria în Bucureşti înseamnă şi descoperirea căilor de a evita oraşul neprietenos, excluziunea sau abuzul de tehnologie. Unde este, în cazul acestor copii, timpul liber? E „furat” de către copii, nu e în program (pentru că nu e programat, e liber), e în mici frânturi dintre secvenţe mari, fixe, programate. Timpul liber nestructurat, deşi valorificat pozitiv de copii în orice cantitate, pentru părinţi e nesigur, dezorganizat, necontrolabil, fără un rezultat precis şi cu puţine şanse de sincronizare cu programul lor, de adult. De fapt, unul dintre atuurile instituţiilor extraşcolare este exact această abilitate de sincronizare a programelor persoanelor care le trec pragul – şi aici intervine şi legătura lor cu piaţa muncii. În primul rând, sincronizează programele colegilor – prieteni de altfel; programul face ca prieteniile să se lege şi desfăşoare la şcoală, în instituţii extraşcolare şi mai puţin în faţa blocului sau în vecinătate. În al doilea rând, îi ajută pe părinţi să-şi sincronizeze programul de la serviciu cu cel al copilului, aşa încât acesta din urmă să nu rămână singur. În al treilea rând, spre deosebire de timpul liber al copiilor sau de întâlnirile lor cu prietenii care necesită organizare şi supraveghere parentală, timpul petrecut la activităţi extraşcolare este regulat şi, odată încadrat în programul general, nu mai necesită organizare. Cu alte cuvinte, nu doar copiii folosesc instituţiile extraşcolare, ci şi părinţii, pentru a putea răspunde necesarului impus de piaţa muncii. 436 DUMITRU-ALIN SAVU 18 Anexă Această anexa include descrieri ale unei săptămâni din viaţa a patru copii care au participat la acest studiu. Aceste descrieri se bazează pe analiza jurnalelor săptămânale, a desenelor operaţionalizate şi a interviurilor cu copiii. Scopul acestei anexe este de a ilustra cotidianul unor copii din Bucureşti, şi nu de a propune o tipologie (datele etnografice culese nu permit crearea de tipologii, iar demersul de cercetare nu a fost de la început structurat dintr-o astfel de perspectivă). Numele copiilor au fost înlocuite cu pseudonime. Iulian are 9 ani şi locuieşte într-o comună din judeţul Ilfov, la aproximativ 20 km de Bucureşti, însă învaţă în clasa a treia la o şcoală dintr-un cartier din sud-estul Bucureştiului, la aproape 12 km de casă. O zi tipică din viaţa sa începe cu micul dejun în jurul orei 7.00 şi continuă cu un drum spre şcoală de aproximativ o jumătate de oră, în maşină cu mama sa. Cursurile încep la 8.00 şi se termină la ora 12.00 în cele mai multe zile, dar Iulian ia parte şi la programul „şcoala după şcoală” care se prelungeşte până la ora 14.00, timp în care de obicei îşi face temele pentru acasă. Urmează prânzul acasă sau în Bucureşti dacă mai sunt şi cumpărături de făcut sau timp liber împreună cu colegii în parcul de lângă şcoală până la ora 15.30 – „Socializează mai bine acolo decât în casă” (Carina, mama, 34 de ani). În acest caz din urmă, serveşte prânzul în maşină în drum spre AB, unde are lecţii de engleză marţea şi joia de la ora 16.00, sau spre clubul de baschet unde are cursuri de la ora 18.00 miercurea şi vinerea. La clubul de baschet însă merge tot de la ora 16.00 pentru că şi sora lui are „diverse activităţi în cadrul clubului”, astfel că petrece aproximativ o oră alergând pe bandă sau citind în incinta clubului. După încă 45 de minute pe drum, Iulian ajunge acasă pentru cină, după care mai are o jumătate de oră de jucat pe tabletă sau privit la televizor. La 21.30 se pregăteşte de culcare şi mai citeşte din „Cocoşatul de la Notre Dame” până la 22.00. În week-end, Iulian se trezeşte mai târziu, la ora 10.00 şi sâmbăta se pregăteşte pentru cursul de tenis de la ora 11.00, unde ajunge în aproximativ un sfert de oră. După două ore de tenis, unde este coleg cu prietenul lui, Mihai, îşi petrece restul după-amiezii alături de acesta şi surorile lui. Spre seară, în jurul orei 18.00, se întoarce acasă unde se joacă cu bunicii şi sora lui până la cină. Urmează pregătirea de culcare şi odihna. Duminica este dedicată familiei cu masă în oraş sau acasă, depinzând şi de vreme, plimbări şi întâlniri cu rude şi prieteni. În timpul său liber, Iulian spune că se joacă şi iese pe-afară, în curte, el locuind la casă, dar mai ales că stă pe tabletă, la televizor sau calculator. Din discuţia şi desenul său despre timpul liber înţeleg că acesta înseamnă în mare parte joc sau joacă – fie în curte cu sora sau prietenul său, fie în casă pe tabletă, la calculator sau un joc clasic de tipul „Nu te supăra frate”. Iulian mai petrece o parte din timpul liber în faţa televizorului la serialul animat preferat şi spune că e mulţumit de timpul său liber: „alea două ore pe zi îmi sunt de-ajuns.” Este important de remarcat în cazul lui Iulian în primul rând modul în care drumul dintre locaţii nu doar separă diferitele activităţi şi impune astfel un anume program consumând considerabil timp, ci se constituie în sine ca o secvenţă spaţio-temporală semnificativă din rutina zilei în care Iulian uneori ia prânzul sau discută cu mama sa: Alin: În afara şcolii şi a activităţilor, cât timp îi rămâne? Carina (mamă, 34): Puţin. Destul de puţin, mai ales că restul...mare parte din restul timpului îl petrecem în maşină, îi rămâne puţin. Păi de exemplu, astăzi, el de dimineaţă de la 7.30 n-a mai trecut pe-acasă şi ajunge seara, probabil la 8.30, se spală, mănâncă şi se culcă. De asemenea, putem observa nevoia de a sincroniza mai multe ritmuri temporale, programe diferite – al lui Iulian cu al surorii sale la clubul de baschet, dar şi cu cel al mamei la cumpărături. Această nevoie de potrivire structurează timpul tuturor celor trei – atât al mamei cât şi al celor doi copii – limitând astfel alegerea lui Iulian în ce priveşte maniera desfăşurării propriului timp. Elena are aproape 9 ani şi locuieşte într-o casă în nord-estul Bucureştiului. Mergând de la metrou spre casa Elenei, în jurul orei 18.00, parcurg străzi liniştite şi libere. Maşini parcate din loc în 19 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 437 loc, jumătate pe trotuar şi două femei sprijinite de un gard discutând. Ajuns la destinaţie, mi se deschide poarta şi observ un spaţiu relativ mic în faţa casei – ceea ce aş numi un antreu neacoperit – unde sunt plantate câteva flori în ghivece. Deşi casa e spaţioasă, cu cramă şi etaj, mama Elenei îmi explică mai târziu că spaţiul mic observat mai devreme „e din păcate toată curtea.” Rutina Elenei începe cu trezirea la ora 7.00 si pregătirea pentru mersul la o şcoală privată din Bucureşti, la aproximativ 5 km de casă. Cursurile încep la 8.00 şi pot dura până la ora 18.00. Având în vedere că marţea şi joia are cursuri de limba engleză de la ora 16.00, Elena este luată de la şcoală cu maşina la ora 15.00 de către mama ei, Maria (38 de ani), care o duce la AB. La 17.30 Maria o ia pe Elena de la AB, pentru a o duce pe un stadion din apropierea casei la antrenamentul pentru atletism, care începe la 18.00 şi se termină peste o oră şi jumătate. În zilele de luni, miercuri şi vineri, în schimb, Elena stă mai mult la şcoala privată, până în jur de ora 17.00, timp în care participă la cursuri suplimentare de limbi străine – franceză şi germană – la un curs de logică numit „mindlab”, la un program de consolidări care substituie temele pentru acasă. De asemenea, în zilele când petrece mai mult timp la şcoală, Elena beneficiază şi de o pauză de gustare la ora 16.00 după care poate ieşi în curtea şcolii la joacă. După şcoală, fie se întoarce acasă unde se joacă cu sora ei mai mică, fie merge în parcul din apropierea şcolii cu colegii şi părinţii cu bicicletele sau rolele. Seara, în jurul orei 20.00, Elena ia cina după care se pregăteşte pentru odihnă. În week-end, Elena se trezeşte mai târziu, în jurul orei 9.00, ia micul dejun şi fie urmăreşte desene animate la televizor, fie merge la film cu prietenii până la ora 13.00. Sâmbăta ia prânzul la restaurant şi se plimbă prin parc cu părinţii. Uneori merge şi la echitaţie de agrement însă fără un program regulat. Duminica are şi un program de două ore rezervat temelor pentru cursurile din afara şcolii. Restul timpului din weekend este petrecut în mare parte prin joacă sau activităţi de relaxare cu părinţii. Timpul liber al Elenei este în parte petrecut prin joc şi joacă, fie singură cu lego, cu păpuşile sau sărind coarda, fie cu sora ei – „de cele mai multe ori ne jucăm de-a şcoala de dans. Ea mă pune să fiu profesoara ei şi să-i dau lecţii...” sau cu prieteni care vin în vizită: Alin: Şi cum e când vin pe la tine? Ce faceţi? Elena: Păi, ne uităm la un film, ne jucăm leapşa, alergăm pe scări şi sus. Şi de-a detectivii uneori şi de-a spionii ne mai jucăm. Ăla cu spionii e cel mai amuzant că tati are două staţii şi eu sunt şeful, mai vin şi verişorii mei. Cel mai mare...eu ţin o staţie şi el o staţie şi vorbim. Eu mă ascund undeva, cum ar fi sub scară şi el se duce sus şi spionează. Pe lângă asta, Elena citeşte sau se uită la televizor şi dansează „în fiecare seară” , pe muzica de la radio, petrecând aşadar o parte considerabilă din timpul liber de acasă înăuntru mai ales din cauza lipsei spaţiului în curte. Este relevant de marcat încadrarea în programul personal a cursurilor extraşcolare pe care le face Elena. În mod similar cu Iulian, Elena participă la două cursuri extraşcolare de luni până vineri – engleză şi atletism –, însă spre deosebire de el, ea le are programate pe ambele în aceeaşi zi, de două ori pe săptămână – marţea şi joia: Maria (mamă, 38): Ne-am combinat în felul ăsta ca să nu-i umplu toate zilele. Că dacă i le mut, practic nu-i mai rămâne nicio zi liberă şi se şi potrivesc, că una e o activitate intelectuală şi alta practic de recreere. Ea când pleacă de acolo se schimbă în maşină în echipament. Deja intră în starea de sport şi îi face foarte bine. E un pic obosită marţea şi joia, aşa o văd, dar...reglăm din somn. De asemenea, deşi distanţele sunt mai scurte, pentru Elena, observăm că drumul cu maşina de acasă la şcoală şi spre instituţiile extraşcolare este totuşi o coordonată cotidiană importantă, un spaţiu de tranziţie şi pregătire pentru următoarea activitate. Spre deosebire de Iulian, Elena petrece însă mai puţin timp pe drum şi mai mult în instituţia şcolii private, timp în care este programat şi un prânz şi o perioadă de joacă. Acest lucru este relevant pentru că astfel momentul mesei de prânz este externalizat din cadrul familiei şi înglobat în rutina spaţio-temporală a instituţiei şcolii, în regulile şi 438 DUMITRU-ALIN SAVU 20 limitele care o definesc. De asemenea, dacă timpul liber înseamnă în mare parte joacă pentru Elena, este foarte interesantă viziunea ei în ceea ce priveşte cantitatea şi legătura timpului liber cu activităţile extraşcolare: Alin: Şi în zilele astea [cu mai puţine activităţi extraşcolare] când ajungi acasă? Elena, 9: Pe la 5 şi ceva. A: Şi tu crezi că ai destul timp liber? E: Mmmm, păi da, adică mie îmi plac activităţile astea, e ca o joacă. A: Adică activităţile astea din afara şcolii sunt timp liber? E: Mmmm, da, cam aşa. Aşadar, observăm că timpul liber pentru Elena nu înseamnă de fapt timp neocupat, ci include acele activităţi care se desfăşoară „ca o joacă”, fie ele nestructurate ca jocul de-a spionii în casă cu prietenii, sau structurate precum atletismul sau laboratorul de logică. Pentru a înţelege această perspectivă însă este nevoie să clarificăm modul în care jocul şi joaca pun în valoare desfăşurarea timpului şi potenţialitatea copilului, lucru pe care îl voi urmări şi în următoarele două portrete. Daniel are 10 ani, este elev în clasa a treia la o şcoală publică din nord-estul Bucureştiului, zonă în care de altfel şi locuieşte. O zi obişnuită pentru Daniel începe la ora 7.00 cu trezirea şi micul dejun. Merge apoi la şcoală de la 8.00 până la 12.00 sau 13.00 în unele zile, după care se întoarce acasă pentru prânz şi pentru rezolvarea temelor până la ora 14.00. Marţea şi joia este dus cu maşina de către mama sa la cursurile de engleză de la AB care încep la 14.15 şi se termină la 15.45, când se întoarce acasă pentru terminarea temelor şi pregătirea pentru cursul de baschet. La 18.30 începe ora de baschet unde îl duce tot mama sa, la aceeaşi şcoală din apropierea casei, de această dată pe jos. În celelalte zile ale săptămânii, însă, după terminarea temelor, Daniel petrece timp jucându-se pe calculator, tabletă, citind sau uitându-se la televizor. Uneori, mai ales vinerea, când nu are multe teme, merge în parc cu prietenii săi şi mama sa. Seara, în jurul orei 20.00, Daniel ia cina după care citeşte preţ de o jumătate de oră şi se pregăteşte de somn. În week-end, se trezeşte puţin mai târziu, în jurul orei 8 şi sâmbăta, după micul dejun, de obicei îşi vizitează prietenii sau îi primeşte el în vizită ori merge să-şi vadă bunicii tot din Bucureşti. După-amiază desenează şi citeşte. Duminica, după micul dejun, merge la şedinţa de pictură între orele 11.00 şi 12.30, după care se întoarce acasă să ia prânzul. După-amiază iese împreună cu familia şi prietenii în parc unde petrece aproximativ 4–5 ore jucându-se. În jurul orei 20.00 ia cina şi apoi se pregăteşte pentru odihnă. Timpul liber al lui Daniel este în parte petrecut în parc, jucându-se cu prietenii, dar fiind însoţit cel puţin de mama sa. Tot din discuţia pe baza desenului înţeleg că interacţiunea cu prietenii este dominantă şi în interior, sfârşitul de săptămână fiind folosit pentru vizite reciproce. Cu toate acestea, Daniel petrece o parte din timpul liber singur, cu activităţi individuale precum cititul sau desenatul. Ce e de remarcat în cazul lui Daniel este că, spre deosebire de Iulian sau Elena, şcoala şi clubul de baschet sunt relativ aproape, aşa încât nu petrece atât de mult timp pe drum în maşină, putând parcurge distanţa pe jos. Cu toate acestea, la fel ca şi ceilalţi doi copii, este însoţit tot timpul de către un adult, în general mama, uneori tata sau bona. Timpul liber pentru Daniel e caracterizat la fel ca în cazul lui Iulian sau al Elenei prin joc şi joacă cu prietenii, dar şi prin activităţi mai degrabă de relaxare precum cititul sau desenatul. De altfel, în opinia sa, cursurile extraşcolare pe care le urmează – engleză, desen şi baschet – „ sunt timp liber pentru că practic te calmezi şi nu prea te stresezi” . În mod similar celorlalţi doi copii, timpul din week-end al lui Daniel este mai puţin fragmentat, deşi este în continuare structurat mai degrabă din exterior. Povestindu-mi despre întâlnirea şi joaca cu prietenii săi, Daniel îmi explică jocul său preferat: Alin: Prietenii pe care îi întâlneşti în week-end sunt din jurul blocului tău, de acolo? Daniel, 10: Nu, îi cunosc de la şcoală, din clasa a doua pentru că au fost transferaţi. A: Şi când vă întâlniţi ce vă jucaţi? D: Jocul meu preferat e „halo wars”. 21 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 439 A: Aaa, deci e pe calculator, vă jucaţi în casă. D: Nu, ne jucăm afară. Adică ne aducem armele acelea cu cauciucuri şi pur şi simplu ne imaginăm. Ne jucăm în parc. Ne căţărăm şi în copaci... A: Păi şi cum faceţi, adică bănuiesc că ţineţi un scor, cine moare, cine trăieşte? D: Nu, pur şi simplu trebuie să te orientezi. După ce îl joci de câteva ori pe calculator, îţi vine jocul în minte. Nu mori, se reîncarcă viaţa. Eşti nemuritor. Aşadar, prietenii de joacă ai lui Daniel sunt cunoscuţi prin intermediul şcolii şi nu sunt din apropiere – cum subliniază de altfel şi tatăl său, Mihai (38 de ani): „ distanţele între copii sunt mari. Din ăştia 2–3 cu care se întâlneşte, unul stă la un km, altul în partea cealaltă...e dificil. ” De aici rezultă în parte şi nevoia de structurare exterioară, de intervenţie a părinţilor pentru a organiza întâlnirile între copii, dar şi o împărţire diferită a timpului în funcţie de această geografie a prieteniei. Un alt aspect interesant este că jocul despre care Daniel povesteşte este de fapt o variantă transpusă în real a unui joc virtual, fapt care deopotrivă sugerează atracţia acestor copii către tehnologie şi mediul virtual, dar şi creativitatea şi abilitatea de a lucra cu mediul real, fizic pentru a pune în aplicare ceea ce îşi imaginează. Cristina are 10 ani şi e elevă în clasa a patra la o şcoală publică din nord-estul Bucureştiului, în apropiere de apartamentul în care locuieşte. De cum intru se vede la capătul holului bucătăria cu doi pereţi deschişi, iar pe ceilalţi doi poze cu Cristina, picturi şi desene făcute de ea. Uşa camerei ei se evidenţiază dintre celelalte prin abţibildurile cu diferiţi artişti şi trupe muzicale lipite pe ea. Dintr-o conversaţie informală înainte de începerea interviurilor înţeleg că părinţii ei aspiră spre o şcoală gimnazială de prestigiu şi cu standarde ridicate, fapt care vine ca o notă de subsol relevantă pentru rutina Cristinei. Ziua începe la ora 7.00 cu trezirea şi micul dejun, după care, la 7.45 pleacă spre şcoală. Acolo petrece aproximativ 5 ore, până la 13.00 când pleacă spre after-school cu microbuzul care asigură transportul elevilor de la şcoală. În timpul petrecut la after-school, Cristina ia prânzul, apoi îşi face temele sub supravegherea unor profesori, ia parte la un curs de limba engleză lunea şi în timpul rămas se joacă cu colegii. Tot la after-school, de curând ia lecţii de chitară joia. Dacă până la ora 13.00 există un oarecare pattern repetitiv de-a lungul săptămânii, după această oră, aproape în fiecare zi Cristina face ceva diferit. Lunea, de la 16.30 la 19.00 are meditaţii la matematică pentru un concurs. Marţea, părăseşte mai devreme after-school-ul, pentru că de la 14.30 la 16.30 face meditaţii la matematică pentru examenul de admitere la şcoala gimnazială, după care este adusă acasă de către tatăl ei. Miercurea şi vinerea, de la ora 16.00 este adusă de la after-school la AB pentru cursul de engleză de o oră şi jumătate, după care ajunge acasă cu tatăl ei. Miercurea, de la 18.00 şi până la cină, îşi termină temele, iar vinerea seara stă împreună cu părinţii la televizor până la ora 21.00. În week-end, Cristina îşi începe ziua în jur de ora 10.30–11 şi după micul dejun, sâmbăta merge cu mama sa la cumpărături. În intervalul 14.00–16.00 îşi face temele, după care, până la cina de la 19.00 are timp de joacă. După cină, stă la televizor până la 22.30. Programul este similar duminica, exceptând temele care sunt înlocuite cu „program liber” sau, în cazul acestei săptămâni, o petrecere în aer liber a unui coleg. Uneori week-endul este prilej pentru vizite reciproce între Cristina şi prietena ei, Oana, alături de care iese în parc sau merge la film, însoţite de tatăl Oanei. În desenul ei despre timp liber, Cristina include jocul cu o prietenă în parc, cititul, privitul la televizor împreună cu părinţii, masa în familie şi somnul. Pe lângă acestea, o parte din timpul liber al Cristinei e descris prin exerciţii la matematică: Alin: Deci tu crezi că asta înseamnă timp liber – timp de joacă? Cristina, 10: Nu neapărat. Adică şi timp de joacă, timp de învăţat, dar dacă tot...timpul liber până la urmă asta înseamnă, să te relaxezi, să te...pentru că dacă asta e timp liber, înseamnă că celălalt e ocupat cu alte activităţi, deci, cam da. A: Adică tu, când faci exerciţii la mate, eşti în timpul liber? C: Păi ăla nu e încadrat în timp liber, ăla e încadrat în timpul de lucru. Practic, timp liber am vinerea, duminica, uneori miercurea şi cam atât. 440 DUMITRU-ALIN SAVU 22 Pe parcursul interviului limita dintre timpul liber şi timpul de lucru (noţiune introdusă şi folosită de Cristina însăşi) a rămas destul de disputată din această perspectivă, fiind astfel evidenţiată discrepanţa dintre conceptul şi experienţa timpului liber. Acesta este şi motivul pentru care timpul liber deseori nu poate fi delimitat cu exactitate cantitativ, ci mai degrabă apreciat calitativ . Din alt punct de vedere însă, Cristina propune o înţelegere diferită a timpului liber: A: Dacă ai avea acum 30 de minute de timp liber, ce ai face? C: Nu ştiu...probabil...depinde ce timp liber, adică timp liber în care chiar dacă nu am altceva de făcut îmi restricţionează anumite...adică îmi spune că nu ai voie să te uiţi la TV pe anumite programe de desene animate sau ce mă mai uit eu până când dau examenul...dar să zicem că aş avea timp liber în care aş putea să fac şi chestiile alea. M-aş juca pe tabletă, dacă ar veni colegi de-ai mei ne-am juca împreună... aş face ce îmi vine pe momentul ăla. A: Dar sunt mai multe feluri de timp liber? C: Păi nu neapărat. Le-am spus aşa pentru că în anumite părţi din timpul liber eu aleg să fac ce-mi vine mie atunci. Dacă mai sus vorbeam de timp liber ca perioadă de relaxare sau distracţie, aici timpul este liber pentru că implică alegerea personală nelimitată. Practic, Cristina distinge între timpul liber structurat – „ în care chiar dacă nu am altceva de făcut îmi restricţionează” – şi cel nestructurat – „ în anumite părţi din timpul liber eu aleg să fac ce-mi vine ”. Revenind însă la rutina Cristinei, este important de semnalat faptul că, în mod similar Elenei, petrece timp într-o instituţie şcolară care, pe lângă cursuri de limbi străine, chitară şi acces la diferite jocuri, îi asigură transportul de la şcoală şi prânzul. În plus, este supravegheată permanent de personalul instituţiei, aspect recurent şi în celelalte cazuri prezentate, fie sub aceeaşi formă a supravegherii instituţionale, fie sub forma însoţirii de către părinţi sau bonă în parc/spre şcoală. De altfel, după cum vom vedea mai târziu, nevoia de supraveghere este unul din motivele verbalizate cel mai des de părinţi în explicarea alegerii modului în care copiii îşi petrec timpul. BIBLIOGRAFIE Ariès, P., Centuries of Childhood. A Social History of Family Life , NY, A. Knopf, 1962. Archard, D., Children: Rights and Childhood , London, Routledge, 2005. Arendt, H., The Human Condition: Second Edition , Chicago, University of Chicago Press, 2013. Bonchiş, E., (coord.), Familia şi rolul ei în educarea copilului , Iaşi, Editura Polirom, 2011. Boyden, J., Childhood and the Policy Makers: A Comparative Perspective on the Globalization of Childhood, în James, A., Prout, A., (coord.), Constructing and Reconstructing Childhood: Contemporary Issues in the Study of Childhood , London, Taylor and Francis E-library, 2005 , pp. 187–211. Christensen, P., Why more Quality Time is Not on the Top of Children’s Lists , în „Children and Society”, vol 16, 2002, pp. 1–12. Christensen, P., James, A., (coord.), Research with Children: Perspectives and Practices , London, Falmer Press, 2000. Christensen, P., Children as the Cultural Other , în „KEA: Zeischrift fur Kulturwissenschaften”, TEMA: Kinderwelten, vol. 6, 1994, pp. 1–16. Christensen, P., O’Brien, M., Children in the city: home, neighbourhood and community , London and New York, Routledge, 2003. Corsaro, W., The Sociology of Childhood , London, Fine Forge Press, 2011. Corsaro, W., We’re friends, right? Inside Kids’ Cultur e, Washington, J. H. Press, 2001. Cross, G., Kids' Stuff: Toys and the Changing World of American Childhood , Harvard, Harvard University Press, 2009. Cucoş, C., Timp şi temporalitate în educaţie. Elemente pentru un magagement al timpului şcolar , Iaşi, Editura Polirom, 2002. 23 O ABORDARE ETNOGRAFICĂ A EXPERIENȚEI COPILĂRIEI ÎN BUCUREŞTI 441 Elkind, D., The Hurried Child: Growing up too fast too soon , Cambridge, MA: Perseus Publishing, 2001. Fass, P. S., (coord.), Encyclopedia of Children and Childhood in History and Society , NY, Macmillan Reference USA, 2004. Foucault, M., Discipline and Punish: The Birth of the Prison , N.Y., Vintage Books, 1991. Gray, P., Free to Learn: Why Unleashing the Instinct to Play Will Make Our Children Happier, More Self Reliant and Better Students for Life , Basic Books, 2013. Greene, S., Hogan, D., (coord.), Researching Children's Experience: Approaches and Methods , London, Sage, 2005. Hirschfeld, L. A., Why Don't Anthropologists Like Children? , în „American Anthropologist”, vol. 104, no. 2, 2002, pp. 611–627. James, A., Prout, A., Re-presenting Childhood: Time and Transition in the Study of Childhood, în James, A., Prout, A., (coord.), Constructing and Reconstructing Childhood: Contemporary Issues in the Study of Childhood , London, Taylor & Francis E-library, 2005, pp. 227–247. Jigău, M., (coord.), Timpul elevilor , Buzău, Editura Alpha MDN, 2008. Kjørholt, A. T., Qvortrup, J., (coord.), The Modern Child and the Flexible Labour Market Early Childhood Education and Care , London, Palgrave Macmillan, 2012. Linn, S., Consuming Kids: The Hostile Takeover of Childhood , NY, New Press, 2004. Lungu, D., Gheorghiţă, A., (coord.), Cartea copilăriilor , Iaşi, Editura Polirom, 2016. Lynott, P. P., Logue, B. J., The 'Hurried Child': The Myth of Lost Childhood in Contemporary American Society , în „Sociological Forum”, vol. 8, no. 3, 1993, pp. 471–491. Majuru, A., Copilăria la români: schiţe şi tablouri cu prunci, şcolari şi adolescenţi , Bucureşti, Editura Compania, 2006. Matthews, H., The street as a liminal space: the barbed spaces of childhood, în Christensen, P., O’Brien, M., (coord.), Children in the City. Home Neighbourhood and Community , London, Taylor & Francis e-Library, 2003, pp. 101–118. Mayall, B., (coord.), Children’s Childhoods: Observed and Experienced , London, Taylor & Francis e-Library, 2003. Moss, P., Petrie, P., From Children’s Services to Children’s Spaces , London, Routledge, 2002. Postman, N., The Disappearence of Childhood , New York, Vintage Books, 1982 Prout, A., James, A., A new Paradigm for the Sociology of Childhood? Provenance, Promise, Problems, în Prout, A., James, A., (coord.), Constructing and Reconstructing Childhood: Contemporary Issues in the Sociological Study of Childhood , London, Basingstoke: Falmer Press, 1990, pp. 7–33. Prout, A., The Future of Childhood: Towards the Interdisciplinary Study of Children , London, Routledge, 2005. Rasmussen, K., Places for Children – Children’s Places , în „Childhood”, vol. 11, no. 2, 2004, pp. 155–173. Rogers, R., (coord.), Towards an Urban Renaissance , London, Routledge, 2003 Roman, N., (coord.), Copilăria românească între familie şi societate (secolele XVII–XIX) , Bucureşti, Editura Nemira, 2015. Rose, J. L., Free Time , Princeton, Princeton University Press, 2016. Savu, D. A., Lipan D. Ş., Class reproduction strategies in Romania: Middle-class children and extracurricular activities , în curs de publicare la East European Politics and Societies and Cultures , London, Sagepub, 2018. Solberg, A., Negotiating Childhood: Changing Constructions of Age for Norwegian Children, în James, A., Prout, A., (coord.), Constructing and Reconstructing Childhood: Contemporary Issues in the Study of Childhood , London, Taylor and Francis E-library, 2005 , pp. 123–141. Zeiher, H., Flexible Childhood?: Exploring Children's Welfare in Time and Space , vol. 2, Odense, University Press of Southern Denmark, 2007. Zeiher, H., Shaping daily life in urban environments, în Christensen, P., O’Brien, M., (coord.), Children in the City. Home Neighbourhood and Community , London, Taylor & Francis e-Library, 2003, pp. 66–82. 442 DUMITRU-ALIN SAVU 24 Zelizer, V., Pricing the Priceless Child: The Changing Social Value of Children , Princeton, Princeton University Press, 1985. *** Calendarul copiilor , disponibil online la http://www.calendarulcopiilor.ro/firme/14/Cursuri- pentru-copii#center-content. *** Catalog evenimente copii, activităţi extraşcolare , disponibil online la http://www.kidspots.ro/ despre-noi/. *** Clever Children. Kids and Teens Training , disponibil online la http://www.cursuricopii.ro/. *** Cursuri pentru copii şi părinţi, disponibil online la http://www.cursuripentrucopii.ro/. *** GoKID, Evenimente, cursuri şi activităţi pentru copii , disponibil online la: http://www.gokid.ro/. *** Ofertă şcoli private Bucureşti , disponibil online la http://www.copilul.ro/scoli-u60/ *** Şcoli particulare autorizate în Bucureşti , disponibil online la http://www.calificativ.ro/scoli_ particulare_autorizate_in_bucuresti-a15325.html. *** Şcoli particulare în Bucureşti , disponibil online la https://www.bucuresti365.ro/firme/scoli- particulare-bucuresti. *** The Convention on the Rights of the Child. Guiding principles: general requirements for all rights , UNICEF, 2014, disponibil online la http://www.unicef.org/crc/files/Guiding_Principles.pdf. *** The Convention on the Rights of the Child , UNICEF, 1989, disponibil online la http://www. unicef.org/crc/. his article explores the experience of childhood among children from Bucharest enrolled in extracurricular activities. The first T part of the article is a review of literature focusing on the three central pillars of the paper: first, how we define and understand children and childhood as objects of research; second, time and space as they are theorised in relation to the experience of childhood; third, the status of children statute as social actors, their connection to global phenomena and the implications of this connection on the way childhood is lived. The second part of the article uses four ethnographic data to illustrate the experience of these children’s lives. Moreover, I complement this step using details from the other respondents’ experiences – parents, educators, therapists – following the theoretical line defined in the first part of the article. Taking into consideration all these varied experiences, the article points out the agency of all the persons involved and argues that adults and children share and build together the world they live in. Thus, the experience of childhood becomes entangled in adults’ experience of work, as institutions apparently serving the child-rearing process also respond to the labour market need of more time from the parents. Keywords: childhood in Bucharest, education, free time, labour market, extracurricular activities. Primit: 05.07.2017 Acceptat: 05.09.2017 